Henriette Kjær (KF), 2004-04-20:
Det har jo virkelig været en debat, hvor automatpiloten er blevet slået til, og jeg må da også indrømme i højere grad, end jeg havde regnet med, for nu var det jo meget forudsigeligt, hvordan partierne havde positioneret sig, men stadig væk må jeg sige, at jeg synes, at ordførertalerne har været præget af stivnakkethed og fordomme, jeg ikke havde forestillet mig.
Jeg forstår faktisk ikke efter den her debat, hvordan det her Folketing kan leve med, at vi har private sygeplejevikarbureauer, der tjener penge på det og tager ud og hjælper ved store operationer.
Jeg forstår heller ikke, hvordan vi efter den her debat kan acceptere, at der er private tandlægepraksis, hvor man tjener penge på at behandle folk for forskellige tandsygdomme.
Jeg forstår heller ikke, hvordan man kan acceptere, at der er private fertilitetsklinikker, der hjælper folk med at få børn.
Nå jo, jeg forstår egentlig godt, hvorfor man har tilladt, at de må være der og være private, for de kunne måske bidrage med noget, men jeg forstår ikke, hvorfor man har tilladt, at de må tjene penge.
Derfor synes jeg, vi har haft en debat, der har kørt meget på følelser og fordomme og mindre på fornuft, og jeg vil da godt starte med den socialdemokratiske ordfører, der havde en nærmest hadsk tone.
For en ting er jo, at man kan være imod et forslag, og så kan man stille og roligt sige hvorfor, men her var der nærmest dirrende had imod det her og mod muligheden for at kunne trække penge ud.
Jeg har ikke noget imod, at folk tjener penge, bare de gør deres arbejde godt og ordentligt, og jeg mener, at vi her har lavet et lovforslag, hvor der er sat nogle klare regler op for, hvordan man skal agere, hvis man vil ind og have med det her område at gøre.
Så skal man nemlig leve op til præcis de samme krav, som gælder i den kommune, hvor man har tænkt at etablere sig.
Så må jeg sige, at det er meget, meget skuffende, at der egentlig ikke er nogen, der har taget den debat op, at mangfoldigheden på dagtilbudsområdet er ved at gå fløjten.
Man har meget fremhævet alle de selvejende institutioner, vi har, og dertil må jeg sige, at det desværre går rigtig hurtigt ned ad bakke med hensyn til udbuddet af dem, for de er ved at blive lukket nu.
Det er jo klart, at det er dem, kommunerne lukker nu, hvor børnetallet falder; så er det noget nemmere at opsige driftsoverenskomsten med sådan et stedbarn end at lukke en kommunal institution.
Det troede jeg egentlig ikke at fru Sandy Brinck havde tænkt over, men jeg blev da fuldstændig rystet over, at fru Sandy Brinck så begynder at beskylde de selvejende institutioner for at ville gå over i denne her ordning for at tjene penge.
Nej, de kan blive tvunget over i denne her ordning, det er faktisk deres redningsplanke, fordi de bliver lukket rundtomkring.
Der er seks, og de skal slås sammen, og to af dem skal lukkes.
De kan fortsætte, hvis vi vedtager det her lovforslag, for så er det forældrene, der bestemmer, hvilken daginstitution de vil opskrive deres børn til, og det har intet med profit at gøre.
Det kan godt være, der er nogle, der er dygtige til at drive dagtilbud, så de kan tjene et eller andet på det, og hvad så?
Tænk, at det skal være så stort et problem.
Jeg synes simpelt hen, det er så hyklerisk og så laveste fællesnævneragtigt, at man ikke kan se, at det her faktisk er med til at sikre den mangfoldighed, der er brug for, for at forældrene kan få de gode valg, træffe de gode valg, som de mener er bedst for deres børn. Her handler det netop om, hvis vi tager eksemplet fra Sønderborg, at man vil slå nogle institutioner sammen, så man går fra at have nogle små institutioner til at få nogle store.
Der er jo mange, der synes, der er en kvalitet i, at der er nogle små institutioner, men der kan jeg så forstå, at det er der mange der har noget imod skulle være muligt.
Jeg mener, det skal være muligt at trække et overskud ud, for hvis nogle kan lave et tilbud, der er på et fint og højt niveau og samtidig kan tjene penge på det, så må de da have lov til det, hvis det kan være et incitament, og hvis det er noget, forældrene gerne vil bruge, hvis det faktisk er noget, der er efterspurgt. Jeg kan simpelt hen ikke se problemet.
Fru Sandy Brinck nævnte også, at de selvejende sikkert vil gå over i denne her institution, for så vil de blive mødt med færre krav.
Nej, det vil de ikke.
De skal præcis leve op til de krav, der er i den kommune, de har tænkt sig at etablere sig i.
Og det er jo ikke et krav, at man skal kunne tjene penge, det kan man så sige kunne være en fordel, hvis de er rigtig, rigtig dygtige til at drive institutionen, men ellers er det jo ikke sådan, at der er færre krav.
Der skal jo også være pædagogiske læreplaner, som De Radikale nævnte, og det var så en del af årsagen til, at de var imod.
Og der skal bygningsmæssigt og normeringsmæssigt være præcis de samme krav, som der bliver stillet til de kommunale institutioner, så det er noget værre vrøvl.
Så var fru Sandy Brinck inde på at kritisere, at man ikke havde taget højde for og præciseret godt nok, at der skulle gives søskende- og fripladstilskud, og det skal der selvfølgelig.
Det står klart i bemærkningerne til lovforslaget, og jeg vil meget gerne præcisere det, hvis man synes, det er for løst, at der står, at jeg får en bemyndigelse.
Men der er da ingen, der kan være i tvivl om, at intentionen med lovforslaget er, at det skal man have, præcis som man har inden for det offentlige.
Det vil jeg da gerne slå fast her fra talerstolen, at det vil der ikke være tvivl om.
Men nu kan jeg forstå, at jeg får en masse skriftlige spørgsmål, og så får jeg også mulighed for at præcisere det på skrift, også hvis man er i tvivl om, i hvilken hjemmel det skal være.
Så er der også flere, der er inde på det med velstillede forældre, og man forestiller sig, at der vil blive etableret dagpasningstilbud med, for at bruge fru Sandy Brincks ord, himmelhøje priser.
Jamen lige nu har vi en debat, hvor selv velstillede forældre synes, at når vi når op på, at en vuggestueplads koster 3.600 kr., så er det mange penge.
Hvis der er nogen, der tror, at danske forældre er parate til at tage den virkelig store tegnebog frem og betale himmelhøje priser, så kan man godt tro om igen.
Men det er da o.k., at man bygger det skræmmebillede op og tror, vi får sådan nogle luksusinstitutioner, jeg ved ikke, hvilket prisleje man forestiller sig, at de her himmelhøje priser vil lægge sig på, måske 16.000 om måneden.
Sådan tror jeg selvfølgelig ikke det vil blive.
Jeg tror meget, at vi vil se, at de, der etablerer sig, vil være folk med en god idé, det vil f.eks. være folk, der bor i en kommune, der har besluttet sig for, at de tilbyder dagpleje, når vi taler om 0-3-årige, og ikke vuggestue.
Så vil der være nogle forældre, der synes, at de hellere vil have det vuggestuetilbud, for det er godt, at flere børn går sammen, det giver bedre muligheder for at tage på tur og opleve ting.
Så er det her jo en ny måde at kunne etablere sig på, og det kan man nok gøre inden for overskuelige økonomiske rammer.
Og igen det her med selvejende menighedsbørnehaver, og hvad ved jeg, der lige nu er ved at blive lukket, de har så mulighed for at fortsætte.
Så jeg tror simpelt hen ikke på, at vi vil få himmelhøje priser for pasning, for det vil danske forældre ikke betale.
Det siger sig selv, og det regulerer sig selv.
Det vil vi ikke.
Hvorfor skulle man være så dum at betale himmelhøje priser for et tilbud, når vi kan se, at kommunen har et, der er ganske godt og til en meget, meget lavere pris?
Derfor tror jeg meget, det kommer til at være holdninger, gode ideer, placeringer, der er afgørende for, at private vil etablere sig efter den her lov.
Til Dansk Folkeparti vil jeg sige tak for en positiv modtagelse, for jeg er fuldstændig enig i det syn, fru Pia Kristensen havde på mange af tingene, hvor fru Pia Kristensen også siger, at der skal være mulighed for mangfoldighed,
og fru Pia Kristensen har også en tro på, at danske forældre godt selv kan finde ud af, hvad der er bedst for deres børn, og det synes jeg jo må være bærende, når vi har den her diskussion. Jeg kan så forstå, at fru Pia Kristensen mener, at der er mange knaster, og det er også et tungt lovforslag.
Jeg glæder mig til at få knasterne præsenteret og svare på dem, når vi når til udvalgsbehandlingen, for så kan vi få diskuteret, hvad der er tvivl om, og få præciseret de ting, som man måtte være i tvivl om.
Igen vil jeg sige her, at der selvfølgelig er lagt op til, at man skulle kunne få friplads, hvis man vælger en af de nye etablerede institutioner.
Så brugte fru Pia Kristensen vendingen, at det var vigtigt for hende, at man kunne få friplads til børn, der skulle i de her fine nye institutioner.
Der tror jeg igen lidt, at vi har for høje tanker om, hvad det er, der kommer, for for det første tror jeg, at det vil være nogle af dem, der er her allerede i dag, men som er ved at blive lukket, og dernæst tror jeg som sagt, at det i høj grad vil være rigtig aktive, engagerede forældre, der vil prøve at etablere nogle gode tilbud.
Så var der hr. Villy Søvndal, og jeg var ikke overrasket over hr. Villy Søvndals ordførertale, vi er også mødtes hernede i onsdagsspørgetiden og har diskuteret de her ting allerede.
Jeg synes, det er fint, at vi diskuterer de norske erfaringer, det skal vi også, det er vigtigt, at vi kigger til udlandet, når vi skal vedtage sådan en ny lov her i Danmark.
Noget af det, vi har taget højde for, er jo netop, at vi siger, at der skal være plads til alle børn i de her daginstitutioner.
Derfor er det også lavet sådan, at der skal være plads til handicappede børn, og hvis der er behov for ekstra pædagogisk støtte til et sådant barn, er det muligt at få det med over i den private institution.
Så der er taget højde for nogle af de norske erfaringer, for jeg synes også, det er vigtigt, at børnene oplever mangfoldighed, og vi ikke får snævre, ensrettede institutioner mere, end vi har i dag, for det har vi jo allerede.
Som nogle ordførere har været inde på, kommer det også an på, hvilket kvarter man bor i, så den lidt lyserøde drøm om, at det hele er så mangfoldigt og fantastisk i dag, er jo ikke virkeligheden.
Så der er mulighed for at få støttepædagog med over i et privat tilbud.
Så bliver jeg nødt til at gentage det, jeg også sagde hin onsdag, da vi stod over for hinanden i Folketingssalen, at jeg ikke kan forstå, at hr. Villy Søvndal har noget imod, at folk helt frivilligt betaler mere for et dagtilbud, altså for en institutionsplads, som de selv har valgt.
Hvis de selv har valgt det og de selv vil det, hvad er så problemet?
Jeg forstår det virkelig ikke, men nu har jeg set, at hr. Villy Søvndal har meldt sig, så det kan være, at jeg får et lille hint om, hvad problemet er, for der er jo stadig væk kommunale pladser, der holder sig inden for de 30 pct. eller 33 pct. i forældrebetalingen.
Så gik hr. Villy Søvndal også lidt i selvsving, mener jeg, og sagde noget med, at regeringen var i gang med at forringe kvaliteten inden for pasningsområdet, og det var det her lovforslag virkelig en indikation på.
Det er jo lige præcis modsat.
Hvis ikke vi udvikler det her område og hele tiden forsøger at gå nye veje, så vi også kan få nogle til at anvise nye veje, så bliver kvaliteten netop forringet. Så er der ikke noget spejl at spejle sig i og prøve at se, om man kunne gøre det på en anden og bedre måde, fordi der ikke er mulighed for dem, der står med brandgode ideer, til at etablere sig, fordi det er svært at få en driftsoverenskomst med en kommune.
Det synes jeg ikke har præget debatten ret meget, men det er det.
Derfor mener jeg, at det her vil være med til at højne kvaliteten.
Til Enhedslisten vil jeg godt sige, at jeg undskylder den korte høringstid.
Det er ikke noget ønske om at sætte rekord.
Men det er jo sådan, at når vi nærmer os, så skal
lovforslagene frem
Derfor vil jeg også meget gerne bidrage til, at vi forlænger høringen under udvalgsbehandlingen, sådan at organisationer, der ikke synes, at de har haft tid nok, fortsat kan sende ind, og at vi kommenterer og sender ud til udvalget.
Jeg ved godt, at det er en halv løsning, og det kunne være bedre, men nu prøver vi at gøre det så godt, vi kan, for jeg er da også interesseret i at få bedst mulige og kvalificerede indlæg for og imod det her forslag.
Årsagen til, at det gik skævt i Assens, hvor man kom ind, var netop, at ISS ville arbejde efter nogle specielle pædagogiske metoder, og det mente de, at alle daginstitutionerne i Assens skulle arbejde efter.
Man kunne nemlig godt have sådan lidt mere metodefrihed i kommunen, og det var derfor, det gik galt.
Men det korte af det lange er, at de uklarheder, der er, som fru Line Barfod også var inde på, selvfølgelig skal ryddes af vejen, selv om jeg dog ikke tror, at fru Line Barfod, selv om hun får stillet mange spørgsmål, vil ende med at stemme for det her. Men vi svarer selvfølgelig gerne.
Jeg siger tak til Kristendemokraterne for det positive indlæg og overordnede positive holdning til lovforslaget og har selvfølgelig noteret mig, at man er imod at kunne trække
penge ud
Jeg synes lidt, det er noget pjat, for jeg synes, man ser spøgelser, men den debat må vi jo tage i udvalget under behandlingen.